EELNÕU

.07.2020

VABARIIGI VALITSUS

MÄÄRUS

**Klassifikaatorite süsteem**

Määrus kehtestatakse „Avaliku teabe seaduse“ § 439 lõike 1 punkti 1 ja „Riikliku statistika seaduse“ § 9 lõige 2 punkt 4 alusel.

**§ 1. Reguleerimisala**

(1) Määrusega kehtestatakse klassifikaatorite süsteem ning klassifikaatorite kehtestamise ja haldamise kord.

(2) Klassifikaatorite süsteemi juhtiv asutus on Statistikaamet (edaspidi koordineerija).

**§ 2. Klassifikaatorite süsteem**

(1) Klassifikaatorite süsteem on klassifikaatorite haldamise ja kasutamise ühtsete põhimõtete kogum.

(2) Klassifikaatorite süsteem koosneb:

1) klassifikaatoritele esitatavatest nõuetest;

2) klassifikaatoritest;

3) klassifikaatorite haldajatest;

4) klassifikaatorite kasutajatest;

5) klassifikaatorite haldamise infosüsteemidest.

**§ 3. Klassifikaator ja klassifikaatorite liigitus**

(1) Klassifikaator on ühte tüüpi objekte teatud tunnuse alusel liigitav, täpselt kirjeldatud, üksteist vastastikku välistavate ning number- või tähtkoodiga tähistatud kategooriate korrastatud süsteem. Klassifikaatori lahutamatuks osaks on ka klassifitseerimisreeglid ja kasutusmärkused.

(2) Klassifikaatorite liigid nende kehtivustasandist sõltuvalt on:

1) rahvusvahelised;

2) riigisisesed.

(3) Rahvusvahelised klassifikaatorid võetakse Eestis riigisisestena kasutusele vastavalt käeoleva määruse § 6 sätestatud kehtestamise korrale.

(4) Riigisiseste klassifikaatorite kasutamise ulatus ja tingimused sätestatakse klassifikaatorit kehtestavas õigusaktis klassifikaatori haldaja pädevuse ulatuses. Riigisisesed klassifikaatorid võivad moodustada ühe tervikuna kehtestatavaid rühmi.

**§ 4. Nõuded klassifikaatorile**

(1) Klassifikaator peab vastama järgmistele kriteeriumitele: käsitlusala objektide kategoriseerimisel lähtumine tegelikkusest ja valdkonna põhimõtetest, põhjalik kaetus ja kategooriate vastastikune välistamine, võrreldavus rahvusvaheliselt, ajalise vastavuse jälgimine, põhjalik kirjeldatus, täpne ja üksikasjalik liigenduvus, kasutamise tugi.

(2) Klassifikaatori kategooriad peavad olema number- või tähtkoodiga tähistatud.

(3) Klassifikaatori kirjeldamisel ja klassifikaatorite kasutamisel järgivad klassifikaatori haldajad koordineerija juhiseid. Riigisiseste klassifikaatorite kirjeldamise ja haldamise erisused on lubatud, kui need lähtuvad valdkonna rahvusvahelistest nõuetest.

**§ 5. Nõuded klassifikaatoreid haldavale infosüsteemile**

Klassifikaatoreid haldav infosüsteem peab võimaldama:

1) klassifikaatoreid koostada ja kirjeldada lähtuvalt koordineerija juhistest;

2) klassifikaatoreid pidada ajakohasena, neid muuta ja muutusi jälgida;

3) kasutada klassifikaatoreid andmeteenuse osutamisel.

**§ 6. Klassifikaatorite kehtestamine ja kehtivus**

(1) Riigisiseste klassifikaatorite kasutamine on vastavat tüüpi objektide töötlemisel andmekogudes ja infosüsteemides kohustuslik.

(2) Riigisisesed klassifikaatorid kehtestatakse ja tunnistatakse kehtetuks õigusaktiga.

(3) Riigisisesed klassifikaatorid, mida haldab koordineerija, kehtestatakse Statistikaameti peadirektori käskkirjaga.

(4) Riigisisesed klassifikaatorid, mida ei halda koordineerija, kooskõlastatakse enne väljatöötamist ja kehtestamist koordineerijaga ning kehtestatakse ministri määrusega või asutuse juhi käskkirjaga.

(5) Klassifikaatorid kehtestatakse aegpidevatena või versioonidena.

1) Aegpidevatena kehtestatud klassifikaatorid kehtivad kehtestavas õigusaktis märgitud tähtajani. Nende klassifikaatorite kategooriate kehtivus peab olema klassifikaatoris märgitud ja hallatav.

2) Versioonina kehtestatud klassifikaatorid kehtivad klassifikaatori kehtivuse kaotamiseni või uue versiooni kehtestamiseni.

(6) Klassifikaatori haldaja vahetumisel tuleb klassifikaator uue haldaja poolt uuesti kehtestada.

(7) Klassifikaator tunnistatakse kehtetuks tervikuna.

**§ 7. Statistikaameti ülesanded klassifikaatorite süsteemi koordineerimisel**

Statistikaamet klassifikaatorite süsteemi koordineerimisel:

1) arendab klassifikaatorite süsteemi ja töötab välja klassifikaatoritele esitatavad nõuded;

2) kehtestab ja tunnistab kehtetuks riigisisesed klassifikaatorid, mille haldaja ta on;

3) kooskõlastab kehtestatavad riigisisesed klassifikaatorid või ühe tervikuna hallatavad klassifikaatorite rühmad;

4) omab ülevaadet klassifikaatorite haldajatest ja nende hallatavate klassifikaatoritest;

5) nõustab klassifikaatorite haldajaid klassifikaatori kirjeldamise ja kasutamise osas;

6) otsustab uute üleriigiliste klassifikaatorite väljatöötamise üle;

7) teeb ettepanekuid riigisiseste klassifikaatorite kehtetuks tunnistamise kohta;

8) jälgib ja teeb ettepanekuid infosüsteemide arendamiseks klassifikaatorite andmeteenuse osas.

**§ 8. Üleriigiliste klassifikaatorite infosüsteem**

(1) Statistikaamet peab üleriigiliste klassifikaatorite infosüsteemi, mis peab vastama käeoleva määruse § 5 toodud nõuetele.

(2) Statistikaamet teeb lõikes 1 nimetatud infosüsteemis hallatavad klassifikaatorid andmeteenusena kättesaadavaks.

**§ 9. Riigi infosüsteemi haldussüsteem kui klassifikaatorite teabesüsteem**

(1) Riigi infosüsteemi haldussüsteemis (edaspidi *RIHA*) on ülevaade klassifikaatorite haldajatest ja nende hallatavate klassifikaatoritest.

(2) Klassifikaatorite kirjeldust peab RIHAsse saama edastada andmeteenuse kaudu ja see peab lähtuma koordineerija juhistest.

(3) RIHAs peab olema võimalik tuvastada klassifikaatorite kasutamine andmekogudes ja andmeteenustes.

**§ 10. Klassifikaatori haldaja ülesanded**

(1) Klassifikaatoril peab olema üks haldav asutus. Haldava asutuse puudumisel selgitab koordineerija välja haldaja.

(2) Kooskõlastab koordineerijaga enda hallatavad riigisisesed klassifikaatorid.

(3) Kehtestab ja tunnistab kehtetuks enda hallatavad klassifikaatorid, lähtudes käeoleva määruse § 6 punktides 3, 4 ja 6 toodud nõuetest. Enne klassifikaatori kehtestuks tunnistamist kooskõlastab taotluse koordineerijaga ja teavitab teisi klassifikaatori kasutajaid kavatsusest vähemalt pool aastat ette.

(4) Peab käeoleva määruse § 5 nõuetele vastavat klassifikaatoreid haldavat infosüsteemi.

(5) Teavitab enda hallatavates klassifikaatorites tehtud muudatustest teisi klassifikaatori kasutajaid ja koordineerijat.

(6) Edastab enda hallatavate klassifikaatorite kirjelduse RIHAsse, jälgides käeoleva määruse § 9 lõige 2 nõudeid.

(7) Vaatab vähemalt kord aastas üle klassifikaatori vastavuse õigusaktidele või selle ajakohasuse võrdluses rahvusvahelise klassifikaatoriga ning korraldab klassifikaatori muutmise, et klassifikaator vastaks muutunud nõuetele ja oleks ajakohane.

**§ 11 Määruse rakendamine**

(1) Statistikaamet selgitab välja, millised on riigisisesed klassifikaatorid ja kehtestab need või teeb ettepaneku klassifikaatori haldajale need kehtestada ühe aasta jooksul pärast käesoleva määruse jõustumist.

(2) Käeoleva määruse § 8 sätestatud üleriigiliste klassifikaatorite infosüsteemi loob ja võtab kasutusele Statistikaamet poole aasta jooksul pärast käesoleva määruse jõustumist.

(3) Statistikaametile haldamiseks üle antavad klassifikaatorid antakse üle koos nende haldamiseks vajalike ressurssidega.

(4) RIHAs arendatakse aasta jooksul pärast käesoleva määruse jõustumist välja klassifikaatorite haldamise funktsionaalsus.

(5) Riigisiseste klassifikaatorite haldajad, kes ei ole koordineerija, kehtestavad enda hallatavad klassifikaatorid, teevad need kättesaadavaks andmeteenusena ja avaldavad kirjeldused RIHAs aasta jooksul pärast käesoleva määruse jõustumist.

Jüri Ratas

peaminister

Taimar Peterkop

riigisekretär